Ettepanek: NÕUKOGU OTSUS, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 /* KOM/2012/014 lõplik - 2012/0002 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest, et lihtsustada käibemaksu kogumise menetlust või hoida ära teatavat maksudest kõrvalehoidmist või maksustamise vältimist. Komisjonile 6. juulil 2011 saabunud kirjas taotles Rumeenia luba kohaldada maksuvabastust selliste maksukohustuslaste suhtes, kelle aastakäive ei ületa 50 000 eurot. Komisjonile 30. augustil 2011 saabunud kirjas asendas Rumeenia oma taotluse uue taotlusega, milles palus luba kohaldada maksuvabastust selliste maksukohustuslaste suhtes, kelle aastakäive ei ületa 65 000 eurot. Käibemaksudirektiivi artikli 395 lõike 2 kohaselt teatas komisjon Rumeenia taotlusest teistele liikmesriikidele 8. novembri 2011. aasta kirjaga. Komisjon teatas 9. novembri 2011. aasta kirjaga Rumeeniale, et tal on taotluse hindamiseks kogu vajalik teave. Üldine taust Käibemaksudirektiivi XII jaotise 1. peatükiga on liikmesriikidele ette nähtud võimalus kohaldada väikeettevõtjate erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslase tarnete suhtes võidakse kohaldada käibemaksuvabastust ning järelikult ei saa ta käibemaksu tootmissisendilt maha arvata. Kõnealune aastakäibe ülempiir on eri liikmesriikides erinev, vastavalt eelkõige asjaomaste riikide ühinemiskuupäevale. Pärast 1. jaanuari 1978 ühinenud liikmesriikide aastakäibe ülempiir kinnitati käibemaksudirektiivi artikliga 287. Rumeenia ülempiiriks kinnitati 35 000 eurot, mis arvutati vastavalt ühinemise päeval kehtinud vahetuskursile (käibemaksudirektiivi artikli 287 lõige 18). Rumeenia eranditaotluse abil püütakse lihtsustada väikeettevõtjate käibemaksusüsteemi, rakendades kõnealust lihtsustusmeedet selliste maksukohustuslaste suhtes, kelle aastakäive ühinemiskuupäeval kehtinud vahetuskursi kohaselt arvutatult ei ületa 65 000 eurot. Meetme võtmisega vähendatakse oluliselt korra tingimustele vastavate ettevõtjate maksukoormust ning vabastatakse nad paljudest tavapärase käibemaksusüsteemi kohastest kohustustest. Süsteem oleks maksukohustuslastele vabatahtlik. Üldiselt on Rumeenias käibemaksueeskirjade täitmatajätmine märkimisväärne probleem. Rumeenia aitamise eesmärgil on komisjoni talitused andnud tehnilist abi, et hinnata Rumeenia maksuameti puudujääke käibemaksukontrolli ja käibemaksueeskirjade täitmatajätmise valdkonnas. Korraldati missioone Bukaresti, et määrata kindlaks käibemaksudirektiiviga kooskõlas olevad sobivad parandusmeetmed, ning sellega seoses anti arvukaid soovitusi, mille rakendamisel küsis Rumeenia abi komisjonilt. Käesolevat ettepanekut tuleks seepärast käsitada osana meetmepaketist, millega parandatakse eeskirjade järgmise üldist taset ja lihtsustatakse käibemaksu kogumise menetlust. Ettepanekut täiendab kindla maksumääraga korra kasutuselevõtt väikeettevõtjate jaoks vastavalt käibemaksudirektiivi artiklile 281 ning seda kohaldatakse selliste väikeettevõtjate suhtes, kes ei soovi kõnealust lihtsustamismeedet kasutada. Sel eesmärgil konsulteeriti käibemaksukomiteega 19. oktoobril 2011. Erand kehtiks vähemalt 31. detsembrini 2014 või sellise direktiivi jõustumiseni, milles käsitletakse aastakäibe künnist, millest allpoole jäävate maksukohustuslase tarnete suhtes võidakse kohaldada käibemaksuvabastust. Rumeenia esitatud teabe kohaselt ei oleks kavandatud meetmel peaaegu mingisugust mõju lõpptarbimise etapis kogutud käibemaksutulude kogusummale. Ettepaneku valdkonnas kehtivad õigusnormid Komisjoni esitas 2004. aastal ettepaneku (KOM(2004) 728 (lõplik) suurendada 100 000 euroni aastakäibe ülempiiri, mida liikmesriigid kasutavad maksukohustuslaste suhtes käibemaksuvabastuse kohaldamiseks, kusjuures kõnealust ülempiiri võidakse igal aastal kohandada. Kooskõla Euroopa Liidu muude tegevuspõhimõtete ja eesmärkidega Ei kohaldata. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Ei ole asjakohane. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Otsuse eesmärk on võtta kasutusele lihtsustamismeede, millega kaotatakse paljud selliste ettevõtjate käibemaksukohustused, kelle aastakäive ei ületa 65 000 eurot. Seepärast on otsusel võimalik positiivne mõju ettevõtjatele. Ühtlasi loodetakse, et kõnealuse lihtsustamisega parandatakse käibemaksueeskirjade täitmise üldist taset. Erandi kitsa reguleerimisala ning piiratud kohaldamisaja tõttu on mõju igal juhul piiratud. 3. ETTEPANEKU ÕIGUSLIK KÜLG Kavandatud meetme kokkuvõte Lubada Rumeenial kohaldada erandit käibemaksudirektiivist seoses käibemaksuvabastuskorra kohaldamisega maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Õiguslik alus Käibemaksudirektiivi artikkel 395. Subsidiaarsuse põhimõte Ettepanek tehakse ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Otsus käsitleb liikmesriigile tema enda taotlusel antud luba ja sellega ei määrata mingeid kohustusi. Erimeede on erandi piiratud reguleerimisala arvestades kooskõlas taotletava eesmärgiga. Vahendi valik Kavandatav vahend: otsus. Muud vahendid ei oleks asjakohased järgmistel põhjustel. Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu otsus on sobivaim vahend, sest selle saab adresseerida üksikutele liikmesriikidele. 4. MÕJU EELARVELE Ettepanek ei mõjuta liidu eelarvet. 5. VALIKULISED ÜKSIKASJAD Ettepanek sisaldab aegumisklauslit. 2012/0002 (NLE) Ettepanek: NÕUKOGU OTSUS, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[1] eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Kirjas, mis saabus komisjoni 30. augustil 2011, taotles Rumeenia luba kohaldada erandit direktiivi 2006/112/EÜ artikli 287 punktist 18, et kohaldada maksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Kõnealuse meetme alusel vabastatakse maksukohustuslased teatavatest või kõikidest direktiivi 2006/112/EÜ XI jaotise 2.–6. peatükis osutatud käibemaksukohustustest. (2) Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 8. novembri 2011. aasta kirjaga teisi liikmesriike Rumeenia taotlusest. Komisjon teatas 9. novembri 2011. aasta kirjaga Rumeeniale, et tal on taotluse hindamiseks kogu vajalik teave. (3) Liikmesriikidel on juba praegu võimalik kasutada direktiivi 2006/112/EÜ XII jaotise kohast väikeettevõtjate erikorda. Kõnealune meede on erand direktiivi 2006/112/EÜ XII jaotisest ainult selles osas, et maksukohustuslase aastakäibe ülempiir on kõnealuse korra kohaselt kõrgem kui direktiivi 2006/112/EÜ artikli 287 punkti 18 kohaselt Rumeenias praegu lubatud piirmäär 35 000 eurot. (4) Väikeettevõtjate erikorra kohane kõrgem ülempiir on lihtsustamismeede, kuna see võib kõige väiksemate ettevõtjate käibemaksukohustusi oluliselt vähendada; samas on selline erikord maksukohustuslastest ettevõtjatele vabatahtlik. Üldiselt loodetakse, et kõnealuse meetmega parandatakse käibemaksueeskirjade täitmise üldist taset. (5) Komisjon on lisanud käibemaksuga seotud kohustuste lihtsustamist käsitlevale 29. oktoobri 2004. aasta direktiivi ettepanekule[2] sätted, mille kohaselt lubatakse liikmesriikidel kehtestada käibemaksuvabastuskorra kohase aastakäibe ülempiiriks 100 000 eurot või samaväärne summa liikmesriigi valuutas, kusjuures kõnealust ülempiiri võidakse igal aastal kohandada. Rumeenia esitatud taotlus on kooskõlas kõnealuse ettepanekuga. (6) Erandi kohaldamine ei mõjuta käibemaksust tulenevaid liidu omavahendeid ja sellel ei ole peaaegu mingisugust mõju lõpptarbimise etapis kogutud käibemaksutulude kogusummale, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artikli 287 punktist 18 võib Rumeenia kohaldada käibemaksuvabastust selliste maksukohustuslaste suhtes, kelle aastakäive riigi valuutas Euroopa Liiduga ühinemise kuupäeval kehtinud vahetuskursi kohaselt arvutatult ei ületa 65 000 eurot. Artikkel 2 Otsust kohaldatakse kuupäevani, mil jõustuvad sellise direktiivi sätted, millega muudetakse aastakäibe ülempiire, millest väiksema käibega maksukohustuslaste suhtes võidakse kohaldada käibemaksuvabastust, või 31. detsembrini 2014, olenevalt sellest, kumb kuupäev saabub varem. Artikkel 3 Käesolev otsus on adresseeritud Rumeeniale. Brüsselis, Nõukogu nimel eesistuja [1] ELT L 347, 11.12.2006, lk 1. [2] KOM(2004) 728 (lõplik).